1991—1993 йылдарxa0— СССР тарҡалғандан һуң космодром өсөн көрсөк осоро. Космос ракеталарын осороу һаны ҡырҡа кәмей, унда эшләгән байтаҡ ҡына офицерҙар һәм космодромдың теүәл эшен тәьмин иткән техник хеҙмәткәрҙәр бындай ығы-зығы һәм билдәһеҙлек осоронда ғаиләләре менән үҙҙәренең тыуған яҡтарына (Рәсәй, Украина һ. б.) ҡайтып китеүҙе хуп күрә. Ғәмәлдә Рәсәй файҙаланған Байконур космодромы суверенлы дәүләткә әүерелгән Ҡаҙағстан территорияһында ҡала, һәм уның статусы ла аныҡ ҡына билдәле булмай. Ҡаланың коммуналь хеҙмәттәре, хәрби ведомстово ҡарамағынан алынып, урындағы ҡаҙаҡ властарына тапшырыла, ә уларының был хеҙмәттәрҙе тейешле кимәлдә тотоу өсөн аҡсаһы ла, ҙур ҡала хужалығын файҙаланыу өсөн хеҙмәткәрҙәре лә булмай. 1993 йылдың аҙағыxa0— 1994 йылдың башында булған һыуыҡтар, ҡырыҫ, ҡарлы ҡыш арҡаһында, ҙур көнкүреш проблемалары хасил була: ҡаланың һәм космодромдың торлаҡ йорттарына һәм космодром биналарына электр энергияһы биреү даими рәүештә туҡтатылып тора, йылылыҡ һәм һыу биреүҙә лә тотоҡарлыҡтар була; ҡаланың күп кенә фатирҙарында бүлмә температураһы нуль градусҡа тиклем төшә.